**SÜRGŐSSÉGI INDÍTVÁNY**

**Szombathely Megyei Jogú Város Közgyűlése Gazdasági és Városstratégiai Bizottságának**

**2018. június 21-i ülésére**

**Javaslat**

**a szombathelyi intermodális csomópont előkészítése projekt tárgyában kötendő együttműködési megállapodással kapcsolatos döntések meghozatalára**

Szombathely Megyei Jogú Város hosszú távú céljai között már régóta prioritásként szerepelt az autóbusz pályaudvar áthelyezése az Ady térről a Vasútállomás közelébe, több közösségi közlekedési ág (vasút, autóbusz) összekapcsolásával létesítendő intermodális közösségi közlekedési csomópont (a továbbiakban: IMCS) kialakításával. Ezen fejlesztési cél megvalósítása érdekében EU-s pályázati forrás felhasználásával 2015 nyarára elkészült az intermodális központ létesítésének módjait, műszaki feltételeit, körülményeit vizsgáló részletes megvalósíthatósági tanulmány (a továbbiakban: RMT) és költség-haszon elemzés, amelyet a Közgyűlés 219/2015. (VI.18) Kgy. sz. határozatában elfogadott.

Az IMCS tanulmány közgyűlési elfogadását követően nem jelent meg olyan pályázati felhívás, amelyből az IMCS tervezése és megvalósítása finanszírozható lett volna. Időközben azonban a Modern Városok Program keretében 2015. november 17-én együttműködési megállapodást kötött Magyarország Kormánya és Szombathely Megyei Jogú Város Önkormányzata. Az együttműködési megállapodás végrehajtásával összefüggő feladatokról a Kormány 1936/2015 (XII.12.) Korm. határozata rendelkezik.

Az 1936/2015 (XII.12.) Korm. határozat 6. c.) pontja szerint „*a Kormány felhívja a nemzetgazdasági minisztert, a belügyminisztert, a nemzeti fejlesztési minisztert, az emberi erőforrások miniszterét és a Miniszterelnökséget vezető minisztert, hogy Szombathely Megyei Jogú Város Önkormányzatának javaslata alapján vizsgálják meg Szombathely Megyei Jogú Város Önkormányzata által a Szent Márton Terv III. üteme keretében tervezett, további városrehabilitációs projektek európai uniós fejlesztési forrásokból, illetve központi költségvetési forrásból történő támogatásának lehetőségét.”*

A Kormány a Modern Városok Program keretében megvalósuló közlekedésfejlesztéssel kapcsolatos előirányzat-átcsoportosításokról szóló 1552/2017. (VIII.18) Korm. határozatában döntött a projekt előkészítéséhez szükséges 653.000.000 Ft forrás biztosításáról.

2018. március 29. napján a Nemzeti Fejlesztési Minisztérium (továbbiakban: NFM) és a Nemzeti Infrastuktúra Fejlesztő Zrt. (továbbiakban NIF Zrt.) között támogatási szerződés jött létre. A támogatási szerződésben a minisztérium a szombathelyi Intermodális Csomópont előkészítésére 653.000.000,- Ft támogatást biztosít.

Az NFM a NIF Zrt. részére 2018. május 29. napján aláírt levelében elrendelte a projekt NIF Zrt./Építtető általi megvalósítását.

Fenti előzmények után a NIF Zrt. megküldte önkormányzatunknak az IMCS projekt előkészítésére vonatkozó együttműködési megállapodás tervezetét (1. számú melléklet).

Az együttműködési megállapodásban rögzített alábbi kötelezettségek teljesítését vállalja az önkormányzat:

* Amennyiben lehetőség nyílik uniós forrás igénybevételére, a pályázat benyújtásához szükséges SUMP (Fenntartható Városi Mobilitási Terv) elkészíttetése az Önkormányzat feladata.
* Amennyiben az érintett ingatlanok kisajátítási eljárás során történő megszerzését a jogszabályi rendelkezések nem teszik lehetővé a NIF Zrt. számára, úgy csak és kizárólag ezen esetben az Önkormányzat köteles az érintett ingatlan tulajdonjogát kisajátítás útján megszerezni. A kisajátítással kapcsolatban felmerülő költség viseléséről a Felek külön megállapodást kötnek.
* A NIF Zrt. a projekt megvalósítására felhasználható saját pénzügyi forrással nem rendelkezik, így a Megállapodásban vállalt és a TSZ által finanszírozott kötelezettségeken felül további kötelezettséget a projekt megvalósításához vállalni nem áll módjában. Amennyiben a Projekt megvalósításához többletforrásra van szükség, úgy a Felek együttműködve dolgozzák ki a lehetséges finanszírozási lehetőségeket.
* Az Önkormányzati tulajdonú ingatlanok esetében az Önkormányzat biztosítja a NIF Zrt. - mint pályázó és építtető - számára a tulajdonosi hozzájárulásokat.
* Önkormányzat kötelezettséget vállal, hogy haladéktalanul, de legkésőbb a NIF Zrt. felhívásának kézhezvételét követő 10 munkanapon belül az engedélyekhez és a projekt megvalósításához szükséges valamennyi önkormányzati tulajdonosi, kezelői hozzájárulást megadja és közreműködik az üzemeltetői hozzájárulás megszerzésében a NIF Zrt. részére, továbbá közreműködik ezen kötelezettség teljesítésében a tulajdonában vagy érdekeltségi körében lévő társaságok részéről is.
* A nemzeti vagyonról szóló 2011. évi CXCVI. tv. értelmében az országos közútra eső területnek kizárólagos állami tulajdonban kell állnia. Szükség szerint, de legkésőbb a kivitelezés befejezését követő telekalakítás után rendezik a felek az érintett ingatlanok végleges tulajdoni viszonyait. Az önkormányzat a tulajdonában lévő, telekalakítással érintett ingatlanok vonatkozásában a telekalakítási eljárásokat a projekt zárójelentése elkészítésének időpontjáig, de legkésőbb a kivitelezés befejezését követő 180 napon belül lefolytatja.
* Az Önkormányzat biztosítja a projekt megvalósításához szükséges mértékben a NIF Zrt. és az általa meghatározott harmadik személyek részére a saját tulajdonában lévő ingatlanok használatát, illetve közreműködik a tulajdonában vagy érdekeltségi körében lévő társaságok tulajdonában, kezelésében, használatában, üzemeltetésében vagy egyéb jogcímen birtokában lévő ingatlanok felhasználhatóságának biztosításában, azokon történő munkavégzést a projekt megvalósításáig.
* Az Önkormányzat kötelezettséget vállal, hogy amennyiben a NIF Zrt. által a későbbiekben elkészítendő lehatárolási tervnek megfelelően szükséges, a projekt műszaki átadásának lezárásakor az érintett projektrészek üzemeltetési feladatait átveszi, illetve ezen kötelezettség teljesítését biztosítja a tulajdonában vagy érdekeltségi körében lévő társaságok részéről is.
* Az Önkormányzat kötelezettséget vállal továbbá a településrendezési eszközeinek módosításának kezdeményezésére amennyiben az a projekt megvalósításához szükséges.
* A helyi közutak építése során az Önkormányzat tulajdonában álló ingatlanokon épített, forgalomba helyezett vagy ideiglenesen forgalomba helyezett helyi közutak, az azon létrehozott vagy megszerzett és azzal egyébként egybeépített egyéb eszközök az ingatlantulajdonos Önkormányzat tulajdonaként jönnek létre. A NIF Zrt. ezen eszközöket a végleges vagy ennek hiányában az ideiglenes forgalomba helyezést követően ingyenesen, könyv szerinti értéken adja át az Önkormányzat részére. A NIF Zrt. a forgalomba helyezést követő 6 hónapon belül elszámolási kimutatást készít annak céljából, hogy ezen eszközöket a forgalomba helyezés napján nyilvántartott könyv szerinti.
* Felek megállapodnak abban, hogy a vagyon és a kezelői jogosultságok átadására a NIF Zrt. által elkészítendő lehatárolási terv alapján, az NIF Zrt. vonatkozásában az Innovációs és Technológiai Minisztérium és a jogszabályok által a későbbiekben meghatározott módon kerül sor a Projekt zárását követően. Felek megállapodnak, hogy a létrehozandó létesítmények vagyonjogi rendezésére vonatkozó kérdéseket szükség esetén külön megállapodásban rendezik.

A NIF Zrt. tájékoztatása alapján az együttműködési megállapodás megkötése nem várhat a szeptemberi közgyűlésig. Ezért kérem a Tisztelt Bizottságot, hogy sürgősségi indítványként napirendre tűzni, az előterjesztést megtárgyalni, és a határozati javaslatot elfogadni szíveskedjék!

**Szombathely, 2018. június „ ”**

**Illés Károly**

**alpolgármester**

**HATÁROZATI JAVASLAT**

**……./2018. (VI.21.) GVB sz. határozat**

Szombathely Megyei Jogú Város Közgyűlése Gazdasági és Városstratégiai Bizottsága a „**Javaslat a szombathelyi intermodális csomópont előkészítése projekt tárgyában kötendő együttműködési megállapodással kapcsolatos döntések meghozatalára”**című előterjesztést megtárgyalta, és a megállapodás megkötését a mellékelt tartalommal elfogadásra javasolja a Közgyűlésnek.

**Felelős:** Dr. Puskás Tivadar, polgármester

Illés Károly, alpolgármester

Dr. Károlyi Ákos, jegyző

(A végrehajtásért:

Szakály Szabolcs, a Városfejlesztési Kabinet osztályvezetője

Lakézi Gábor, főépítész, a Városüzemeltetési Osztály vezetője)

**Határidő:** Azonnal